**11.5.2020.**

Dragi učenici!

Srdačno vas pozdravljam na početku još jednog radnog tjedna! Sigurna sam da ste ponovili tablicu množenja i dijeljenja i da ste spremni za današnju provjeru. Želim vam puno uspjeha!

**HRVATSKI JEZIK – S. Pilić: Ljubav sve rješava (odgovori na pitanja)**

Još jednom pročitajte priču Ljubav sve rješava (čitanka str. 128.) i u pisanku potpunim rečenicama **pismeno odgovorite** na pitanja ispod priče.

**Pazi!**

U 6. pitanju piše: Pročitaj! Vaš zadatak će biti **PREPISATI** rečenicu koja je odgovor na pitanje.

U pisankama preskočite jedan red i napišite:

11.5.2020.

Ljubav sve rješava

(odgovori na pitanja)

1.

2.

3. …

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIRODA I DRUŠTVO – Vode u zavičaju (udžbenik str. 86. i 87.)**


Danas ćemo učiti o vrstama voda, njihovoj važnosti i opasnostima koje im prijete od ljudi (ONEČIŠĆENJE, ZAGAĐENOST).



**Tekućice su vode koje teku, a stajaćice su vode koje ne teku.**

**Najmanja voda stajaćica je LOKVA, zatim slijede BARA, RIBNJAK, MOČVARA, JEZERO i najveća je MORE.**

**Gotovo sve vode su slatke**. **Jedina voda koja je slana je MORE**. Naš zavičaj može se pohvaliti prekrasnim **Jadranskim morem** koje nas svojom čistoćom, raznovrsnošću i ljepotom ostavlja bez daha.



**Tekućice teku od svog IZVORA prema UŠĆU. Dijelovi tekućice su: izvor, ušće, desna i lijeva obala. Stranu obale određujemo tako da nam je izvor iza leđa, a ušće ispred nas. Tako gledano, s naše lijeve strane je LIJEVA OBALA, a s desne DESNA OBALA.**





Jeste li zapamtili kako se zove rijeka koja protječe kroz naš grad i po kojoj je dobio ime?

Naravno, to je **rijeka RJEČINA** koja se upravo u gradu Rijeci ulijeva u Jadransko more.

Voda nam je potrebna za piće, pripremu hrane i održavanje osobne higijene. Mi Riječani (stanovnici Rijeke) imamo tu sreću da iz slavine pijemo čistu i kvalitetnu vodu zahvaljujući nezagađenim izvorištima.

**Zato vodu treba cijeniti, štedjeti i čuvati od onečišćenja.** Onečišćena voda štetna je za zdravlje ljudi, biljaka i životinja.

Ne želimo da naše vode izgledaju poput ove na sljedećoj fotografiji, zar ne?



Sljedeći put ćemo nešto zapisati u bilježnicu. Vaš je zadatak samo pročitati sadržaj u udžbeniku i promotriti slike na str. 86. i 87.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**MATEMATIKA – Množenje i dijeljenje brojevima 1,2,3,4,5,6 i 10 (provjera)**

Danas ćete rješavati radni listić koji se nalazi u prilogu na web stranici.

**Listić rješavajte samostalno i sami sebi odredite vrijeme rješavanja.** Možda onaj trenutak u danu kada vam ostali ukućani ne smetaju i kada imate najveći mir. Oni koji imaju kući printer, molim da listić isprintaju i riješe ga olovkom. Ostali koji nemaju mogućnost isprintati listić, rješavaju listić u word dokumentu. Ako prilikom pisanja imate tehničkih poteškoća (bježe vam crte…),

neka vam ih roditelji izbrišu.

**Kad završite s rješavanjem cijelog listića i provjerite ga nekoliko puta, roditelji ga trebaju poslikati i poslati meni na uvid tijekom današnjeg dana.**

**Sretno!**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Za **TZK** vam šaljem poveznicu za 4. sportsku lektiru „Snježna Kraljica“ (otvorit će vam se snimka 3. lektire, ali sa strane imate mogućnost vidjeti i otvoriti i ostale). Ovaj tjedan pogledajte priču o životu naše najpoznatije skijašice koja je na Olimpijskim igrama osvojila nekoliko zlatnih medalja. Uživajte!

<https://www.youtube.com/watch?v=en1LnmSzrVw&t=16s>

To je sve za danas. Puno vas pozdravlja vaša učiteljica Mirjana!